Izvor: Damir Spehar/PIXSELL

U toku dana Republička izborna komisija proglasila je dve nove liste - Dijalog, mladi sa stavom - Stanko Debeljaković i Dosta je bilo - Saša Radulović, što znači da trenutno ima 18 potvrđenih lista.

Na sednici RIK-a razmatrana je Lista Jedinstvene ruske stranke gde je utvrđeno 4.800 falsifikovanih sudskih overa. Utvrđen je ukupan broj glasača, 6.737. 808 birača. Kako je rekao predsednik RIK-a Dejan Đurđević, to je za nešto više od 30.000 birača manje u odnosu na izbore koji su se održali u martu 2014. godine.



Ranije tokom dana, Rik je naložio Političkoj stranci "To smo mi" - Prirodni pokret - "Tova sme nie" - prirodno dviženie -Vladimir Zaharijev da dostavi najmanje 957, a koaliciji Demokratska zajednica vojvođanskih Mađara - Demokratska zajednica Hrvata najmanje 194 nedostajuće pravno valjane izjave birača.

POVEZANE VESTI RIK do srede u ponoć zaključuje zbirnu listu stranaka

Koaliciji "Tolerancija" naloženo je da dostavi najmanje 896 nedostajućih pravno valjanih izjava birača.

Da bi lista bila proglašena potrebno je najmanje 10.000 pravno valjanih izjava.

Koaliciji "Dokazano - Vlaška stranka - Danica Grujičić" naloženo je da otkloni nedostatke i uskladi ih sa koalicionim sporazumom, kako se glasači ne bi doveli u zabludu. Ova koalicija mora da dostavi i 10.000 overenih izjava, ali i uverenje o državljanstvu za jednog od kandidata sa liste.

Izborna lista "Partija za demokratsko delovanje - Ardita Sinani", ima rok od 48 sati da otkloni nedostatke vezane za dokumentaciju kandidata, ali i da dostavi još 982 pravno valjane izjave birača budući da je nakon provere ustanovljeno da toliko nedostaje da bi lista bila priznata.

Do sada je RIK-u predato 29 Izbornih lista, od kojih je 18 proglašeno, dve imaju rok da otklone nedostatke, za jednu treba da se provri da li je postupila po zaključku, a za devet RIK ima rok do ponoći da odluči da li će ih proglasiti.